La IV edició de la Travessia Canal de Nado posa Gandia al mapa dels esports nàutics
26 març 2024

## La IV edició de la Travessia Canal de Nado posa Gandia al mapa dels esports nàutics26 març 2024Última actualització: 26 març 2024

![](../gestion/img/4a5000684ba7dc352f6f5b48530649dd913e721b62fb243b87ac2dc83323217d.JPG)  
  

El **regidor d'Esports, Jesús Naveiro**, acompanyat per la **presidenta del Club Natació i Esports Gandia (NiE), Pilar Martí**, han presentat aquest matí la quarta edició de la Travessia Canal de Nado, que se celebrarà a la platja de Gandia aquest dissabte, 30 de març, a partir de les 9.45 hores.  
  
El regidor ha agraït al Club tot el treball i esforç que ha fet per tirar endavant la prova i ha convidat tota la ciutadania i els turistes a gaudir del bon ambient que hi haurà a la competició. _"Cal aprofitar aquest tipus d'esdeveniments a la platja, així com el nostre clima i tots els atractius de la ciutat, per atraure més visitants al municipi. El cap de setmana estarà ple d'activitats com aquesta i creiem que això farà que molta gent passe la Setmana Santa a la localitat amb l'esport com a excusa"_, ha finalitzat.  
  
La prova es desenvoluparà al llarg dels 2.200 metres del canal de natació ubicat davant del número 85 del passeig marítim Neptú i comptarà amb set categories (júnior, sènior, i màster A, B, C, D i E) dividides entre els participants masculins i femenins.  
  
Pel que fa als premis, es lliurarà un trofeu als tres primers classificats de cada modalitat i es recompensarà a l'equip més nombrós. _"De moment, els favorits són Joan Muñoz, del NiE, i Miguel Bou, guanyador de les tres passades edicions"_, ha assenyalat Martí, qui també ha informat que, de moment, hi ha 166 persones apuntades, encara que _"sabem que a última hora sol animar-se molta gent i esperem arribar a les 200 inscripcions"_.  
  
Les persones que encara es vullguen inscriure podran fer-ho fins a les 19.59 hores d'aquest divendres, 29 de març, per 18 euros a la **[pàgina web de la prova](https://www.crono4sports.es/)** o el mateix dia de l'esdeveniment per 25 euros.  
  
Martí també ha esmentat que l'organització habilitarà un servei de guarda-roba i proporcionarà avituallament a tots els esportistes. A més, ha recordat que portar neopré llarg serà un requisit indispensable per participar en la prova. _"És una mesura de seguretat a causa de la temperatura de l'aigua. Perquè tot isca bé, també comptarem amb caiacs que serviran de suport i ajuda als nedadors i amb la Creu Roja, que vigilarà que no hi haja cap problema"_, ha explicat.  
  
Per acabar, Martí ha agraït a l'Ajuntament i al departament d'Esports tot el suport que ha rebut la prova al llarg dels quatre anys que porta en marxa i ha destacat que hi haurà participants, entre altres llocs, de Madrid, Conca, Astúries, Albacete, Saragossa i, fins i tot, Berlín.